## Ministarstvo pravde: Advokati ne žele dogovor sa državom

Ministarstvo pravde saopštilo je danas da obustavom svog rada i odbijanjem razgovora sa predstavnicima Ministarstva, advokati u Srbiji ugrožavaju bezbednost građana i njihove imovine i pozvalo još jednom advokate da prekinu štrajk.   
  
Kako su saopštili, na jučerašnjem sastanku sa predstavnicima advokata u Srbiji, dogovoreno je da se obe strane sastaju redovno, kako bi se što pre došlo do rešenja, ali su advokati zatražili odlaganje.   
  
"To ukazuje da advokati ne izražavaju želju za obustavom šrajka i pronalaženjem rešenja, već nastavljaju sa politizacijom advokatske profesije. Očigledno je da glavni problemi leže u neodgovornom i neozbiljnom rukovodstvu advokatskih komora, kao i da srpski advokati nemaju predstavnike od integriteta i autoriteta sa kojima dogovor može da se pronađe", kazali su iz Ministarstva pravde.   
  
Predstavnici advokature su obavestili Ministarstvo da su "eventualno spremni" da se sastanak održi u ponedeljak, 22. septembra, za kada je zakazan i novi sastanak radne grupe za paušalno oporezivanje.   
  
"Još jednom pozivamo advokate da nastave sa radom, jer samo na takav način, bez pokušaja ucenjivanja države i nanošenja štete građanima i pravnom poretku, može da se postigne prihvatljivo rešenje za sve strane", navodi se u saopštenju.   
  
Advokati u Srbiji stupili su u štrajk u sredu, 17. septembra, koji će trajati dok se ne ispune njihovi zahtevi za umanjenje paušalnog poreza i dok se ne izmeni više zakona kojima bi sprečila dalja "diskriminacija advokata u odnosu na javne beležnike".